Document ID: 32015D0205

IZVEDBENI SKLEP KOMISIJE (EU) 2015/205
z dne 6. februarja 2015
o spremembi Odločbe 2006/415/ES o zaščitnih ukrepih v zvezi z izbruhom visoko patogene aviarne influence podtipa H5N1 pri perutnini v Bolgariji
(notificirano pod dokumentarno številko C(2015) 699)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) ter zlasti člena 10(4) Direktive,
ob upoštevanju Direktive Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (3) ter zlasti člena 63(3) Direktive,
ob upoštevanju Uredbe (EU) št. 576/2013 Evropskega parlamenta in Sveta z dne 12. junija 2013 o netrgovskih premikih hišnih živali in razveljavitvi Uredbe (ES) št. 998/2003 (4) ter zlasti člena 36(1) Uredbe,
ob upoštevanju naslednjega:
(1)
Odločba Komisije 2006/415/ES (5) določa nekatere zaščitne ukrepe, ki jih je treba sprejeti za preprečitev širjenja visoko patogene aviarne influence, vključno z vzpostavitvijo območij A in B po sumu ali potrditvi izbruha navedene bolezni. Navedena območja so določena v razpredelnici v Prilogi k navedeni odločbi.
(2)
Bolgarija je po potrjenem izbruhu visoko patogene aviarne influence podtipa H5N1 na svojem ozemlju sprejela zaščitne ukrepe v skladu z Odločbo 2006/415/ES ter vzpostavila območji A in B, kakor je določeno v členu 4 navedene odločbe.
(3)
Komisija je v sodelovanju z Bolgarijo preučila navedene ukrepe in presodila, da so meje območij A in B, ki ju je vzpostavil pristojni organ v navedeni državi članici, dovolj oddaljene od dejanskega kraja izbruha. Zato se lahko območji A in B v Bolgariji potrdita, trajanje navedene regionalizacije pa se lahko določi.
(4)
Območji A in B v Bolgariji bi morali biti navedeni v Prilogi k Odločbi 2006/415/ES.
(5)
Prilogo k Odločbi 2006/415/ES bi bilo zato treba ustrezno spremeniti.
(6)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Priloga k Odločbi 2006/415/ES se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 6. februarja 2015

Labels: 18
6